《麻黄州送李斯石铭二十一字》
宋代·刘敞

麻侯昔为莱子国，海滨渔人献文石。云是秦始皇帝东巡碑，二十一字李斯迹。

桑田变海岸为谷，此石亦沈沧海侧。浪翻水转石段空，偶存数尺非人力。

文章虽传失首尾，犹与史记无差忒。字形讹缺非昔时，蛰龙病虺相排迮。

念昔属车八十一，气如虎狼食中国。方士献策通神仙，谀臣奋笔夸功德。

始皇未死名已灭，秦地初分石皆泐。迩来似觉天意然，欲令后世羞其惑。

君不见夏禹九鼎传三王，末年乃随殷社亡。时平往往暂一见，龙文玉铉曾无伤。

圣贤作事宜万代，事非圣贤多立坏。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。